To yngre mænd fik en træls afslutning på deres fredag aften i byen. Begge blev udsat for grove røverier, da de var på vej hjem fra byen gennem Ny Munkegade i det centrale Aarhus.

Ifølge vagtchef hos Østjyllands Politi Carsten Dahl er røverier foregået på nogenlunde samme måde, og man mistænker derfor, at der er tale om de samme gerningsmænd.

- En person retter henvendelse til dem, og så bliver de trukket ind i skolegården til Samsø Gades Skole. Her venter flere medgerningsmænd, som slår og sparker offeret. De er delvist maskerede med hættetrøjer, siger Carsten Dahl til stiften.dk.